**ELŐTERJESZTÉS**

A Gazdasági és Városstratégiai Bizottság

2019. szeptember 23-i ülésére

**Javaslat a hulladékgazdálkodási közszolgáltatással összefüggő döntés meghozatalára vonatkozóan**

Szombathely város közigazgatási területén két ütemben 79 db hulladékgyűjtő sziget lett kiépítve a vonatkozó jogszabályi előírásoknak megfelelően.

A kialakított hulladékgyűjtő szigetek építményként szerepelnek Szombathely Megyei Jogú Város Önkormányzatának ingatlanvagyon-kataszterében, továbbá a SZOMHULL Nonprofit Kft-vel kötött, Szombathely Megyei Jogú Város Közgyűlése által elfogadott hulladékgazdálkodási közszolgáltatási szerződésben is szerepelnek üzemelő gyűjtőhelyként.

A szelektív hulladékgyűjtő szigetek üzemeltetésének kedvezőtlen tapasztalatai, valamint lakossági kérések figyelembevétele alapján SZMJV Önkormányzatának Gazdasági és Városstratégiai Bizottsága ezidáig 21 db hulladékgyűjtő sziget üzemeltetésének 2019. december 31. napjáig tartó szüneteltetéséről döntött.

2019. augusztusában lakossági megkeresésekben jelzett problémák alapján igény érkezett a Városüzemeltetési Osztályhoz a Tulipán utcai közparkkal (játszótér) szemben lévő szelektív hulladékgyűjtő sziget működésének 2019. december 31-ig történő szüneteltetésére.

A Tulipán utcai hulladékgyűjtő sziget működésének szüneteltetése tárgyában SZOMHULL Nonprofit Kft. a szakmai állásfoglalásában azt a tájékoztatást adta, hogy a Tulipán utcai hulladékgyűjtő sziget családi házas környezetben található, ahol a zsákos, szelektív hulladékgyűjtés akkor is biztosított a lakosság részére, ha a gyűjtősziget működésének szüneteltetésére kerül sor.

Fentieken kívül azonban az állásfoglalás részeként az alábbi tapasztalatokról számolt be: az egyes, jellemzően lerakóként használt szigetek ideiglenes megszüntetését követően sajnálatos módon az illegális hulladék-elhelyezés nem szűnik meg, csak a lerakási helyszínek változnak. Így alakult a Tulipán utcai sziget is egy új, problémás helyszínné.

További gondot jelent, hogy a szigetek szüneteltetése miatt a környezettudatos lakosság a lakóhelyétől messzebb található szigetekhez viszi a szelektíven gyűjtött csomagolási hulladékát, amit a nagyobb területről idehozott megnövekedett mennyiségű hulladék miatt a kihelyezett edényekbe már nem tud elhelyezni. Így ezeket a hulladékokat a gyűjtőedények mellé helyezik, amelynek az ide kerülő illegális hulladékokkal keverednek, végül a hulladéklerakón kötnek ki. A közszolgáltató tapasztalata alapján egy újabb gyűjtősziget működésének szüneteltetésével a probléma nem oldódik meg véglegesen, csak a helyszín fog változni.

Fentiek alapján kérem a Tisztelt Bizottságot, hogy az előterjesztést megtárgyalni, és a Tulipán utcai közparkkal (játszótér) szemben lévő hulladékgyűjtő sziget üzemelésével kapcsolatban dönteni szíveskedjék.

**Szombathely, 2019. szeptember ,, ,,**

**/: Illés Károly :/**

I.

**Határozati javaslat**

**/2019 .(IX.23.) GVB sz. határozat**

A Gazdasági és Városstratégiai Bizottság a hulladékgazdálkodási közszolgáltatással összefüggő előterjesztést megtárgyalta, és az alábbi döntést hozta.

A Bizottság támogatja, hogy – a hulladékgazdálkodási közszolgáltatási szerződés módosítása nélkül – a Tulipán utcai közparkkal (játszótér) szemben lévő hulladékgyűjtő sziget működése 2019. december 31. napjáig szüneteljen.

**Felelős:** Lendvai Ferenc**,** a Gazdasági és Városstratégiai Bizottság elnöke

(A végrehajtás előkészítéséért:

Lakézi Gábor, a Városüzemeltetési Osztály vezetője)

**Határidő:** azonnal

II.

**Határozati javaslat**

**/2019 .(IX.23.) GVB sz. határozat**

A Gazdasági és Városstratégiai Bizottság a hulladékgazdálkodási közszolgáltatással összefüggő előterjesztést megtárgyalta, és az alábbi döntést hozta.

A SZOMHULL Nonprofit Kft. tapasztalata alapján a Bizottság nem támogatja a Tulipán utcai közparkkal (játszótér) szemben lévő hulladékgyűjtő sziget működésének szüneteltetését.

A Bizottság a hulladékgyűjtő sziget további működésének biztosítása mellett dönt.

**Felelős:** Lendvai Ferenc**,** a Gazdasági és Városstratégiai Bizottság elnöke

(A végrehajtás előkészítéséért:

Lakézi Gábor, a Városüzemeltetési Osztály vezetője)

**Határidő:** azonnal